5.3

Ukrepi Skupnosti, ki bi morali temeljiti na „političnem mrežnem povezovanju“ (policy networking), bi lahko bili naslednji: — vzpostavitev pobude Skupnosti – poleg pobud JASPER, JEREMIE in JESSICA – ki bi se lahko imenovala pobuda Skupnosti Jasmine ter bi obsegala ukrepe za tehnično pomoč ne le za nacionalne, regionalne in lokalne oblasti, temveč tudi za vpletene izvajalce. Na ta način bi lahko razvili resnično učinkovito uskladitev ukrepov Skupnosti, vseevropskih in nacionalnih ukrepov ter zadovoljili potrebo po „sočasnem inženiringu“ različnih vrst ukrepov; — ukrepi Skupnosti, ki bi morali omogočiti najrazličnejšim akterjem, ki so vključeni v postopek odločanja v mreži, bolj obveščeno in usklajeno delovanje ter upoštevati njihovo medsebojno odvisnost od informacij, zmogljivosti upravljanja, pristojnosti in finančnih virov. To bi omogočilo istočasno uvedbo ukrepov na več ravneh v enotnem usklajenem okviru regionalnega načrtovanja, ne glede na to ali gre za dejavnosti javno-zasebnih partnerstev ali nacionalne in transnacionalne dejavnosti; — vertikalna politična mreža, ki obsega upravne institucije na različnih ravneh – mednarodni ravni, ravni Skupnosti, nacionalni in regionalni ravni – v okviru natančno opredeljenih in dobro strukturiranih sistemov sodelovanja; — horizontalna politična mreža, ki obsega javne in zasebne subjekte v regijah, npr. lokalne uprave, podjetja, banke, nevladne organizacije, interesne skupine in ustanove socialnega dialoga (25); — vzpostavitev informacijske točke Jasmine, ki bi imela vlogo enote Skupnosti za usklajevanje in obveščanje med različnimi ravnmi in vrstami ukrepov, za katere veljajo različna pravila ter sodijo znotraj in zunaj služb Komisije pod različne pristojnosti, z namenom izboljšati njihove rezultate. Lahko bi imela tudi lastno spletno stran, ki ne bi bila preveč centralizirana (26); — oblikovanje mreže Skupnosti regionalnih informacijskih točk Jasmine – v regijah, ki to želijo – za zagotavljanje splošne usklajenosti projektov, ki so razdeljeni v številne podprojekte, povezovanje med teritorialnostjo in transteritorialnostjo podprojektov, iskanje nacionalnih in nadnacionalnih partnerjev za predloge večjega števila projektov ter zagotavljanje, da se projekti začnejo in izvajajo ter finančna sredstva zanje pridobijo istočasno in brez podvajanja; — regije bi lahko prostovoljno vzpostavile regionalne sklade Jasmine Holding Funds, ki bi ustrezali vnaprejšnji opredelitvi Komisije, ta pa bi jih pooblastila na podlagi gospodarnosti, učinkovitosti, nepristranskosti, enakega obravnavanja in preglednosti postopkov; — uvedba ukrepa Skupnosti za predvidevanje z nazivom konkurenčne evropske regije, ki bo temeljil na strokovnem znanju GD za raziskave in pri katerem bodo sodelovali visoki uradniki vseh ustreznih služb Komisije, politični predstavniki regij, Evropski parlament, Odbor regij in Evropski ekonomsko-socialni odbor; — uvedba specifičnih ukrepov za primerjalno analizo „uspeha novih metod upravljanja, ki temeljijo na preglednosti, poenostavitvi postopkov ter resničnem partnerstvu z lokalnimi in regionalnimi družbeno-gospodarskimi akterji“ (27); — ukrepi za krepitev zmogljivosti lokalnih uprav ter gospodarskih in socialnih akterjev, spodbujanje nadnacionalnih mrež za projektna partnerstva, nadzor sinergij in usklajenosti projektov ter podpiranje pregledne in interaktivne strategije komuniciranja in informiranja.